Teadmusbaas
Teadmusbaas on meetod keerulise struktureeritud ja struktureerimata info talletamiseks arvutisüsteemides. Teadmusbaas erineb andmebaasist selle poolest, et tegu pole ühtse hierarhilise struktuuriga andmete kogumiga, vaid teadmusbaasi salvestatakse infot sellisel abstraktsioonitasemel, et see ei takista mistahes info lisamist. Teadmusbaasi võidakse salvestada infot näiteks avalduste või väidetena. Iseõppivates süsteemides sisaldab teadmusbaas järeldusreegleid ja informatsiooni inimkogemuse ja asjatundmise kohta mingis valdkonnas, mh informatsiooni, mis tuleneb varasemate ülesannete lahendamisest. Tuntud teadmusbaasid on näiteks DBpedia, Wikidata, Google Knowledge Graph jt.